CO TO JES PRZÓNIE?
Roz syn swymu łojcu zadoł pytanie:
łociec, po czym poznóm, co to jes przónie?
Stary dość chwila pomedykowoł
i tak to synkowi wyerklerowoł:
jak żeś zmynczóny, a spać niy idzie,
na dobre jedzynie smak ci niy przidzie,
we uszach anielskie chóry śpiywajóm,
we brzuchu ci szmaterloki furgajóm,
we gowie czujesz dziwne szelóntanie -
- po tym wszystkim poznosz, że to jes przónie.
Jużeś stracóny dlo świata cołkiego,
niy ma już dlo cia ratónku żodnego!
Już piwa niy łykniesz ze kamratami,
i już niy bydziesz lotoł za dziołchami!
A bydzie ci sie zdowało, żeś w niebie,
tak długo, aż niy dostaniesz po łebie
łod życio, kere cie z przónio wylyczy
jak wykapujesz, że chodzisz na smyczy.
I tak sie skóńczy przónie zaślepióne,
kej jedno bez drugie jest zniywolóne!
Tóż łostow sie synku ździebeczko wolności,
a bydziesz przoł babie do późnyj starości!
Autor:B.Śmigała
przónie – kochanie, miłość
medykować – myśleć
erklerować – tłumaczyć
szmaterlok – motyl
furgać – latać
szelóntanie – wstrząśnięcie
kamrat – kolega
lotać za dziołchami – uganiać się za dziewczynami
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn szl_Latn pol_Latn bos_Latn pol_Latn